גשר גלנפינן

גשר גלנפינן (באנגלית: Glenfinnan Viaduct, "ויאדוקט גלנפינן") הוא גשר רכבת מבטון שנבנה בתחילת המאה ה-20 בהיילנדס הסקוטיים עבור קו הרכבת של מערב ההיילנדס . הגשר עובר מעל נהר פינן (River Finnan) מצפון לעיירה גלנפינן . הגשר התפרסם כששימש אתר צילום עבור הרכבת להוגוורטס בסדרת סרטי הארי פוטר. ההיסטוריה של הגשר בניית המסילה חברת הרכבת של מערב ההיילנדס החלה לבנות, באמצע המאה ה-19, קו רכבת שיחבר את העיר גלאזגו, במרכז סקוטלנד, לערים בחלקה הצפוני וביניהן פורט ויליאם, מאלייג ואובן. הפרויקט נמסר לחברת "לוקאס ואירד" שהתמחתה בבניית תשתית בתחום התחבורה והנמלים ברחבי בריטניה. מקטע הרכבת למאלייג (בו נמצא הגשר) הוא המשכה של המסילה לפורט ויליאם והעבודות במקטע זה נעצרו עקב חוסר תקציב. דיונים בבית הנבחרים בנושא חוק מימון ציבורי לתשתיות תחבורה עיכבו את העבודות ורק ב-1896 התקבל החוק ונמצא המימון להשלמת הסלילה. בתקופת אישור החוק הפסיקה כבר חברת הבנייה "לוקאס ואירד" את עבודתה באזור זה וחברת הרכבת של מערב ההיילנדס נדרשה למצוא חברה חלופית. בסופו של דבר נמסרה עבודת הסלילה לחברות "רוברט מקאלפין ובניו" ו"סימפסון ווילסון" (Simpson & Wilson). בינואר 1897, לאחר חתימת החוזים, חודשה העבודה במקטע הרכבת והוא נחנך ב-1 באפריל 1901. בניית הגשר גשר גלנפינן נמצא במקטע הרכבת בין פורט ויליאם למאלייג והוא נבנה כדי לחצות את נהר פינן (River Finnan) מצפון לעיירה גלנפינן . במקטע זה הנהר והעמק סביבו רחבים דבר שהצריך גשר ארוך במיוחד. בניית הגשר הושלמה באוקטובר 1898 והוא שימש את בוני המסילה להעברת ציוד וחומרי בנייה להמשך המסילה. הגשר נבנה מבטון שנוצק לתוך תבניות ללא חיזוקי ברזל. אורכו כ-380 מטר ורוחבו כ-5.5 מטר (המאפשר מעבר מסילה אחת בלבד). לתמיכת הגשר נבנו 21 קשתות כשמפתח כל קשת כ-15 מטר. גובה הגשר בנקודה הגבוהה ביותר (פני הנהר) הוא כ-30 מטר. עלות בניית הגשר הייתה כ-19,000 ליש"ט. קו הרכבת, העובר על הגשר, אפשר לייצא דגים מצפון סקוטלנד ובכך סייע לפתרון המשבר הכלכלי ולנטישת התושבים שפקד אזור זה במהלך המאה ה-19. תפעול הגשר ומסילת הרכבת שעוברת עליו משמשים כיום למעבר רכבות הנוסעים של חברת הרכבות הסקוטית "סקוטרייל". בנוסף משמשת המסילה, בעונת הקיץ, למעבר שתי רכבות תיירים: רכבת קטר הקיטור "הג'קובייט" ורכבת "הרויאל סקוטסמן". ב-2018 החל תכנון פרויקט שיפוץ הגשר כשהשיפוץ החל ב-2024. הנצחה ב-2007 הוציא השירות הבולאי של בריטניה סדרה של שטרות כשעל השטר של 10 ליש"ט מופיע גשר גלנפינן. באומנות ב-2001 התפרסם הגשר בכל העולם עם צאתו לאקרנים של הסרט הארי פוטר ואבן החכמים כשבחלקו הראשון של הסרט עוברת הרכבת להוגוורטס על גבי גשר זה. גם בסרטי ההמשך של הסדרה מופיע הגשר. בעקבות פרסום זה הפך הגשר לאתר חובה לביקורי מעריצי הסדרה דבר שאילץ את המשטרה להוציא אזהרה להימנע מלצעוד על הגשר וזאת לאחר מספר מקרים של מעריצים שכמעט נדרסו על ידי רכבות. בנוסף היה הגשר לזירת צילומים בסרטים וסדרות נוספים כמו "רינג אוף ברייט ווטר" , "שרלוט גריי" , "מונרך אוף דה גלן" , "סטון אוף דנסיטי" והכתר. כמו כן שימש הגשר כרקע למשחק המרוצים "פורצה הורייזון 4" . גלריה ביאורים לקריאה נוספת קישורים חיצוניים גשר גלנפינן, באתר canmore.org.uk גשר גלנפינן, באתר historicenvironment.scot גשר גלנפינן, באתר nts.org.uk ביקור בגלנפינן ובגשר גלנפינן, באתר visitscotland.com גשר גלנפינן, באתר srm.com גשר גלנפינן, באתר highlandtitles.com הערות שוליים